**«Шайкештикти баалоо органдарын аккредитациялоо боюнча кеңештин ишин уюштуруу чөйрөсүндөгү Кыргыз Республикасынын Өкмөтүнүн айрым чечимдерине өзгөртүүлөрдү киргизүү тууралуу» Кыргыз Республикасынын Министрлер Кабинетинин токтомунун долбооруна**

**НЕГИЗДЕМЕ-МААЛЫМКАТ**

**1. Максаты жана милдеттери**

Ушул долбоор Кыргыз Республикасынын Өкмөтүнүн 2021-жылдын 12-февралындагы № 38 «Кыргыз Республикасынын Өкмөтүнүн жаңы түзүмү бекитилгендигине жана Кыргыз Республикасынын аткаруу бийлигинин органдарын реформалоого байланыштуу уюштуруу чаралары жөнүндө» токтомун ишке ашыруу жана Шайкештикти баалоо боюнча органдарды аккредитациялоо боюнча кеңештин ишин оптималдаштыруу максаттарында иштеп чыгарылды.

**2. Баяндоочу бөлүгү**

### Кыргыз Республикасында шайкештикти баалоо боюнча органдарды аккредитациялоо боюнча улуттук органдын функцияларын Кыргыз Республикасынын Экономика жана финансы министрлигине караштуу Кыргыз аккредитациялоо борбору (мындан ары - КАБ) жүзөгө ашырат.

### Ошондой эле КАБ шайкештикти баалоо боюнча органдардын (сыноочу, калибрлөөчү, медициналык лабораториялар, инспеция органдары, сертификациялоо органдары) компетенттүүлүгүн ырастоого багытталган шайкештикти баалоо боюнча органдарды аккредитациялоо жаатында мамлекеттик саясатты ишке ашыруу, аларга болгон ишенимди жана алардын ишинин жыйынтыктарын таануу үчүн шарттарды түзүүнү камсыз кылуу функцияларын жүзөгө ашырат.

Аккредитациялоо боюнча улуттук органга болгон талаптар ГОСТ ISO/IEC 17011-2018 «Шайкештикти баалоо. Шайкештикти баалоо боюнча органдарды аккредитациялоочу аккредитациялоо боюнча органдарга карата талаптар» (мындан ары - ISO/IEC 17011) мамлекеттик стандартында белгиленген.

ISO/IEC 17011 стандартынын жаңы версиясынын  
талаптарынын бири - калыстык талаптарын камсыз кылуу, 4.4.5-пунктунда аккредитациялоо боюнча орган кызыкдар тараптардын калыстыкты камсыз кылууда натыйжалуу катышуу мүмкүнчүлүгүн камсыз кылган процессти документтештирип, ишке ашырышы керек деп белгиленген. Аккредитациялоо боюнча орган бардык кызыкдар болгон тараптардын тең салмактуу өкүлчүлүгүн алардын эч кимисинин басымдуулугусуз камсыз кылышы керек.

Кыргыз Республикасындагы улуттук аккредитациялоо системасынын принциптерин жана саясатын иштеп чыгуунун жана колдоонун объективдүүлүгүн жана калыстыгын камсыз кылуу максатында, Шайкештикти баалоо боюнча органдардын аккредитациялоо боюнча кеңеши (мындан ары – Кеңеш) түзүлүп, Кыргыз Республикасынын Өкмөтүнүн 2006-жылдын 16-ноябрындагы № 795 «Кыргыз Республикасында шайкештикти баалоо органдарын аккредитациялоо жөнүндө» токтому менен бекитилген.

Кеңеш коллегиялуу орган болуп саналат жана өз ишмердигинде Кыргыз Республикасынын ченемдик укуктук актыларын, Кыргыз Республикасы кошулган аккредитация маселелери боюнча эл аралык макулдашууларды жана келишимдерди, жана ушул Жобону жетекчиликке алат.

Кеңештин негизги функциялары төмөнкүлөр болуп саналат:

- аккредитациялоо тармагындагы саясатты түзүү жаатындагы сунуштамаларды иштеп чыгуу жана анын жүргүзүлүшүн контролдоо;

- аккредитациялоо тармагындагы ченемдик укуктук актыларды жана башка документтерди иштеп чыгуу боюнча маселелерди кароо;

- кызматташтык жана шайкештикти баалоо боюнча органдарды аккредитациялоону өз ара таануу тууралуу эл аралык келишимдерге жыйынтыктама берүү жаатында сунуштамаларды кабыл алуу;

- Кыргыз Республикасынын шайкештикти баалоо боюнча органдарды аккредитациялоо боюнча улуттук органынын (мындан ары - АУО) ишмердиги тууралуу ар жылдагы отчетту кароо жана бекитүү;

- Кыргыз Республикасынын Экономика министрлигинин алдындагы Кыргыз аккредитациялоо борборунун директорунун кызмат ордуна дайындоо үчүн талапкер боюнча Кыргыз Республикасынын Экономика министрлигине сунуш берүү.

КАБ жөнүндөгү жобону Кеңештин функцияларына ылайык келтирүү максатында, долбоордо КАБдын жобосунун Кыргыз Республикасынын Экономика жана финансы министрлигине караштуу Кыргыз аккредитациялоо борборунун директорун дайындоо Кеңештин сунуштамасы боюнча жүргүзүлө тургандыгын конкреттештирүү бөлүгүнө өзгөртүүлөрдү киргизүү сунушталууда.

Ошондой эле Кеңештин ролун күчөтүү жана улуттук аккредитациялоо органынын калыстыгына шек келтириши мүмкүн болгон коммерциялык, финансылык же башка кысымдарды четтетүү максатында, Кеңеш жөнүндө жободо Кеңештин төрагасы, ошондой эле ал жок болгон мезгилде – төраганын орун басары Кеңешти чакырат жана улуттук аккредитациялоо органынын жетекчиси Аккредитациялоо боюнча кеңештин төрагасы же орун басары болуп шайлана албай тургандыгын конкреттештирүү сунушталууда.

Кеңештин үзгүлтүксүз ишин камсыз кылуу жана мамлекеттик аткаруу органдарынын түзүмү өзгөргөндө Кеңештин курамына өз убагында өзгөртүүлөрдү киргизүү максатында да функциялары Кыргыз Республикасынын Экономика жана финансы министрлигине жүктөлгөн техникалык жөнгө салуу боюнча ыйгарым укуктуу органдын буйругу менен Аккредитациялоо боюнча кеңештин курамын бекитүү сунушталат.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Ушул токтом долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

4. Коомдук талкуунун жыйынтыктары жөнүндө маалымат

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык долбоор коомдук талкуулоодон өтүү үчүн Кыргыз Республикасынын Өкмөтүнүн расмий сайтына [www.gov.kg](http://www.gov.kg) \_\_\_\_\_\_\_\_\_\_\_\_\_\_\_\_\_\_\_\_\_ жана Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталына http://koomtalkuu.gov.kg \_\_\_\_\_\_\_\_\_\_\_\_\_\_\_ жайгаштырылган

**5.** **Долбоордун мыйзамдарга шайкеш келүүсүнө талдоо**

Долбоор Кыргыз Республикасынын колдонуудагы мыйзамдарынын ченемдерине, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

**6**. **Каржылоо зарылдыгы жөнүндө маалымат**

Кыргыз Республикасынын Өкмөтүнүн ушул токтом долбоорун ишке ашыруу мамлекеттик бюджетке кошумча финансылык жүктү алып келбейт.

**7. Жөнгө салуучулук таасирине талдоо жүргүзүү жөнүндө маалымат**

Сунушталган долбоор жөнгө салуучулук таасирине талдоо жүргүзүүнү талап кылбайт, анткени ушул долбоор ишкердик ишин жөнгө салууга багытталган эмес.

**Министрлер Кабинетинин   
Төрагасынын орун басары –**

**Экономика жана финансы министри А.У.Жапаров**